google/wiki40b huggingface dataset:
Nina Furu

Bakgrunn

Nina Furu er vokst opp på Ammerud i Oslo. Hun er utdannet ved Oslo katedralskole, og har eksamen i sosiologi og psykologi fra Universitetet i Oslo. Etter noen år som lærer, skrev hun jevnlig i publikasjonene Digi.no, Det Nye, Allers og Dine Penger.
I 1995 startet hun Barnesiden, et av Norges første nettsteder for barn og startet også den beslektede Ungdomssiden før denne ble innlemmet i Doktor Online. Furu ble da nettredaktør i flere Hjemmet Mortensen-magasiner, og ble ansatt som redaktør i portalsatsningen Hjemmenett da denne ble etablert.
Etter den såkalte dotcom-døden, der Hjemmenett ble avviklet, gikk Furu over til å drive opplæring i web og webkommunikasjon. Nettredaktørskolen etablerte hun i 2003, først som en del av kursavdelingen ved Westerdals School of Communication, og siden 2007 som selvstendig kurstilbud i regi av Furus selskap Webgruppen.
Foruten å holde kurs og foredrag, skriver Furu fagbøker om sitt felt og rådgir flere større selskaper om digital markedsføring og webkommunikasjon.
Furu er gift med Jakob Thyness, som også er medeier i Webgruppen.

Publikasjoner

Furu har utgitt bøkene I Arbeid (Schibsted, 1993), Redigering for Web (Høyskoleforlaget, 2001), Webkommunikasjon (Høyskoleforlaget 2006), Slik skriver du for nett (Kommunikasjonsforlaget, 2010), Fra Triggerord til Hashtag (Høyskoleforlaget 2011), Sjangerskriving for digitale kanaler (Cappelen, 2013), Markedsføring og kommunikasjon på nett (Cappelen Damm, 2017).
Hun står også bak et hundretalls artikler på forskjellige nettmagasiner og på sin fagblogg, Ninafuru.no
NKI Ingeniørhøgskolen

NKI Ingeniørhøgskolen var en privat høgskoleutdanning innen ingeniørfag, opprettet i 1964 som NKIs tekniske skole. Skolen ble lagt ned våren 1995. Skolen ble etablert i Oslo, og flyttet i 1972 til Stabekk.
Skolen var en del av NKI-gruppen, sammen med NKI Nettstudier og NKI Forlaget. 
Skolen var et heltidsstudium med kombinasjon av selvstudier og undervisning på kveldstid, fem dager i uka. Det var linjer for alle vanlige tekniske fag som bygg og anlegg, energi, elektronikk, IT, kjemi osv. Undervisningen foregikk i flere byer i Norge. 
Ingeniørhøgskolen ble avviklet i 1995, men undervisning i informasjonsteknologi ble videreført i Den Polytekniske Høgskolen (siden 2002: Norges Informasjonsteknologiske Høgskole). I 2014 ble skolen en del av Westerdals, som igjen ble kjøpt opp av Høyskolen Kristiania i 2017.
Thrangalia

Utseende

En middelsstor, lang og tynn, mørk trebukk. Antennene er tynne og rundt halvparten så lange som kroppen, litt utvidete mot spissen. Pronotum er trapesformet, dekkvingene smale, noe innbuktede i midten, dekker ikke bakkroppsspissen. Beina er lange og tynne.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Arten er utbredt i det sørlige Kina (Yunnan).
Sypike

Beskrivelse

Sypike blir inntil 40 cm lang, men vanligvis ikke mer enn 25 cm. Den har tre ryggfinner, den første har 13 bløtstråler, den andre har 23 -26 og den tredje 22 – 24. Den først gattfinnen har 29 – 29 bløtstråler og den andre 23 – 25. Ryggen er lysebrun og buken hvit. Sypiken har store øyne, er overbitt og har tydelig skjeggtråd. Sidelinjen er tydelig og går i en liten bue over brystfinnene.

For å skille sypike og skjeggtorsk kan man trekker en linje fra gattåpningen til ryggsiden og den vil treffe bakkant av første ryggfinne hos sypike. Hos skjeggtorsk vil den treffe midt på første ryggfinne.

Utbredelse og habitat

Sypike finnes i den østlige delen av Atlanterhavet, fra Marokko og nordover til Færøyene og midt-Norge. I Middelhavet finnes en underart, Trisopterus minutus capelanus. I Norge finnes sypike fra svenskegrensen til Nordland.
Sypike opptrer fra 10 m og ned til over 400 m dyp, gjerne på sand- eller mudderbunn. Den er mest vanlig et stykke fra kysten, men unge individer er vanlig helt inne ved land. De finnes da gjerne på steder med steinurer.

Adferd

Sypike er en bunnfisk som kan leve bentopelagisk i perioder. Den kan også opptre i stimer. Hovedføden er krepsdyr og småfisk.
Gytingen foregår på 50 – 100 m dyp i perioden mars – juni. Yngelen lever pelagisk i starten til de bli omtrent 10 mm lange og søker mot bunnen.

Økonomisk betydning

Bifangster blir brukt som industrifisk.
Toyota RAV4

Første generasjon (1994–2000)

RAV4 ble lansert i med to karosserityper – en kort med 3 dører og en lang med 5 dører. 3 dørs modellen ble også levert som 4x2. I Norge ble første generasjon RAV4 bare levert med bensinmotor.

Andre generasjon (2000–2005)

Ved lanseringen av andre generasjon RAV4 i Norge fantes fortsatt en kort 4x2 versjon med 3 dører. Denne hadde en 1,8 l bensinmotor med 16 ventiler og VVT-i som utviklet 125 HK og hadde et maksimalt dreiemoment på 161 Nm. Hovedmodellen hadde 2,0 l bensinmotor med 16 ventiler og VVT-i. Effekten var 150 HK og dreiemomentet 192 Nm. 
I 2003 kom RAV4 med facelift som inkluderte runde tåkelys, hvite blinklys og dieselmotor, en 2,0 l med common rail. Effekten var 116 HK og dreiemomentet 250 Nm. Andre generasjon hadde kontinuerlig firehjulstrekk med 50/50 fordeling av kraften på for- og bakaksel via en viskosekobling. 
Andre generasjon RAV4 er blitt en av topp 10 modellene totalt både i 2004 og 2005 med et salg på vel 2 600 biler begge år, og den er Norges mest solgte SUV. Totalt er det vel 14 000 RAV4 på norske veier.

Tredje generasjon (2005–2012)

Den tredje generasjonen er fullstendig fornyet både karosserimessig og teknisk. Modellen er 14,5 centimeter lengre enn forgjengeren. Fleksibiliteten i kupéen er økt ved at baksetene nå kan legges flatt ned i bagasjeromsgulvet. Ny teknologi sørger for at kraften nå fordeles trinnløst variabelt mellom for- og bakaksel varierende fra 100-0 til 55-45% avhengig av vei- og føreforhold. 55-45 fordeling kan også velges manuelt. I tillegg til 2,0 l bensinmotor, tilbys nå to dieselmotorer på 2,2 l med henholdsvis 137 og 177 HK. Toyota solgte 3.070 RAV4 i Norge i 2006.

Fjerde generasjon (2012–2018)

Den fjerde generasjon ble lansert i Norge i 2013.

Femte generasjon (2018–)

Den femte generasjonen debuterte på New York International Auto Show i mars 2018.

Elbil

Toyota RAV4 er levert som elbil, RAV4 EV, som ble produsert i 1 575 eksemplarer – i alt vesentlig i California. De fleste ble leaset, og noen også solgt i en 7 måneders periode. Mange av leasingbilene er demontert, men flere hundre er fortsatt i daglig drift.
Hvitflekket løvvikler

Utseende

En middelsstor til ganske stor (vingespenn 19-23 millimeter), mørk gråaktig vikler med hvite felter på vingene. Forvingen er spraglet i grått og svart i den indre delen, med uregelmessige, hvite flekker. Nær spissen er det et bredt, hvitt tverrbånd slik at vingespissen virker nesten rent hvit. Bakvingen er gråbrun.

Levevis

Denne arten finnes både i skog og på heier. Larvene lever mellom sammenspundne blader av bjørk (Betula spp.). De voksne sommerfuglene flyr i juni-juli.

Utbredelse

Den er utbredt over det meste av Europa, unntatt lengst i nord, og i det nordlige Asia. Den er vanlig i Sør-Norge.
Bishōjo

Bishojo i anime og manga

Bishojo er sett i de fleste sjangere av anime og manga fra shojo til mecha, men spesielt støtter man på dem i harem animer. En Bishojo serie er en serie rettet mot et mannlig publikum som ganske ofte har med flere kvinnelige karakterer og en eneste mannlig karakter. Et godt eksempel på dette er Love Hina.
Robinson i Sydhavet

Handling

Familien Robinson flykter fra Bern under Napoleonskrigene med kurs for Ny-Guinea. På vei dit kjører skipet inn i en storm og blir skadet. Morgenen etter oppdager de at mannskapet er vekk og blir nødt til å styre det skadede skipet inn til en tropisk øy. De bygger de sitt nye hjem og får et spennende møte med øyas dyreliv. Etter hvert får de også et ublidt møte med en gruppe pirater som jaget skipet de reiste med.

Om filmen

Robinson i Sydhavet ble en kommersiell kjempesuksess. Den spilte inn $40 millioner i USA (noe som tilsvarer $370 millioner (ca. 2,2 mrd kr) i dagens pengeverdi). Den er dermed en av de mest suksessfulle barne- og familiefilmer noen sinne. Produksjonskostnadene er estimert til $5 millioner.
Filmen fikk god mottakelse av kritikerne, noe som gjenspeiles i at den har fått 81 % på Rotten Tomatoes.
Filmen gikk på kino under tittelen Skibbrudd i Sydhavet, men ble lansert på video i 1982 av Select Video under tittelen Robinson i Sydhavet.
Stiff Records

Stiff Records er et engelsk plateselskap som eksisterte mellom 1976 og 1985, men som ifølge det som sies å være selskapets nettside skal begynne å gi ut plater igjen. Selskapets utgivelser har først og fremst konsentrert seg rundt undergrunnsstjerner. Blant artistene som er gitt ut på selskapet kan nevnes Elvis Costello, Madness, Ian Dury, Tracey Ullmann, The Damned, Lene Lovich, Rachel Sweet og The Pogues, men selskapet har også laget enkeltutgivelser med artister som Gary Glitter og Motörhead, selv om sistnevnte aldri ble gitt ut.
Selskapets første utgivelse var Nick Lowes singel «So it goes», og selskapet trakk raskt til seg kjente navn, samtidig som mye også ble brukt på å gi ut mindre kjente musikere. Selskapet var også kjent for fantasifulle omslag. I 1978 ble selskapet splittet ved at den ene grunnleggeren, Jake Riviera stiftet Radar Records og tok med seg Costello og Lowe til det nye selskapet. Signeringen av Madness i 1979 gjorde imidlertid at selskapet raskt kom seg på beina igjen.
Dårlig økonomistyring og nye musikktrender førte imidlertid til at selskapet i 1984 ble solgt til Island Records, hvorpå blant andre Madness forlot selskapet. Det ble ingen suksess for Island, og i 1985 ble selskapet tilbakeført til grunnlegger Dave Robinson. Det skulle imidlertid bare ta måneder før selskapet var historie. Nylig har imidlertid en nettside som hevder å representere Stiff Records sagt at de vil starte opp Stiff Records igjen.
I desember 2017 ble Stiff Records sammen med ZTT Records, innlemmet i Universal Music Group.
Argleton

Argleton er en «fantomby» som finnes på Google Maps og Google Earth, men som ikke eksisterer i virkeligheten. Den antatte plasseringen av Argleton er like ved A59 i Aughton i West Lancashire, England, men på stedet finnes intet annet enn tomme åkre. Data fra Google brukes av andre informasjonstjenester på Internett, som dermed behandler Argleton som en ekte bosetning innenfor postkodeområde L39. Som et resultat av dette dukker Argleton også opp i lister for blant annet eiendom, ledige jobber og været, men selv om både folk, forretninger og tjenester som listes opp er ekte, er de lokalisert andre steder innenfor samme postkodeområde.
Feilen ble først oppdaget av Mike Nolan, IT-sjef ved det nærliggende Edge Hill University, som skrev om det på sin blogg i september 2008. Tidlig i 2009 gjorde Nolans kollega, Roy Bayfield, videre etterforskning, og gikk til området som vises på Google Maps for å se om det var noe spesielt ved stedet. Bayfield kommenterte hendelsen på sin blogg, og skrev at området var tilsynelatende normalt, og senere ble historien plukket opp i de lokale mediene. Innen november i 2009 hadde den ikke-eksisterende byen fått internasjonal oppmerksomhet. Per 23. desember 2009 ga et Google-søk på «Argleton» rundt 249 000 treff.
Nefelinsyenitt

Nefelinsyenitt er en magmatisk bergart som i hovedak består av alkalifeltspat og nefelin. Dette tilsvarer foyaitt og plagifoyaitt etter nyere nomenklatur.
Flere typer nefelinsyenitt opptrer i Oslofeltet, blant annet lardalitt, foyaitt og ditroitt.
På Stjernøya ved utløpet av Altafjorden i Finnmark har det vært utvunnet nefelinsyenitt siden 1961. Eierne har vært bl.a. Elkem-Spigerverket, North Cape Minerals og nå Sibelco Nordic. Det blir utvunnet rundt 330 000 tonn nefelinsyenitt per år (2000), der det meste av dette blir eksportert som råstoff til glass- og porselensindustrien. Mineralene blir fraktet ut sjøveien fra Lillebukta på sørsida av Stjenøya.
Hans Brattskar

Utdannelse

Brattskar kommer fra Ski i Akershus. Han utdannet seg til siviløkonom før han gikk inn i utenrikstjenesten i 1984. Han tok sin filosofiske doktorgrad i statsvitenskap ved Claremont Graduate University i 1987.

Karriere

Hans Brattskar var lærer fra 1983 til 1984 ved Høgskolen i Østfold. Deretter var han aspirant i utenrikstjenesten fra 1984 til 1986. Etter dette var han ambassadesekretær ved ambassadene i Washington, D.C. og Kuala Lumpur i perioden 1986–1992. I 1993 ble han utnevnt til leder for utviklingsministerens sekretariat, en post han hadde til 1998 da han ble ministerråd ved FN-delegasjonen i New York. Han hadde den posten inntil han i 2003 ble utnevnt til Norges ambassadør til Sri Lanka. Han var ambassadør i Colombo frem til 2007.
I perioden 2007 til 2008 var Brattskar Utenriksdepartementets spesialrådgiver for fredsbyggende operasjoner. Deretter ble han utnevnt til leder for regjeringens klima og skogprosjekt frem til han i 2011 ble ekspedisjonssjef i Miljøverndepartementet. Han var i Miljøverndepartementet frem til 2013, da han i en periode av året var Norges ambassadør til Kenya samt Norges representant til FNs organisasjoner i Nairobi, før Solberg-regjeringen utnevnte han til statssekretær.
Jan Martin Gismervik

Biografi

Gismervik vokste opp i Avaldsnes, hvor han spilte i lokale grupper. Han er utdannet innen jazz og improvisert musikk fra Norges musikkhøyskole med en Master i utøvende musikk. I 2014 vant han konkurransen Jazzintro på Molde International Jazz Festival sammen med Monkey Plot. Han samarbeidet med duoen PGA på debutalbumet Korreksjoner (2012). På Rettelser er duoen PGA assistert av Henrik Munkeby Nørstebø (trombone) og Torstein Lavik Larsen (trompet) på to spor. Med trioen Monkey Plot (Christian Skår Winther (gitar), (Magnus Skavhaug Nergaard (kontrabass)), slapp han albumet Løv Og Lette Vimpler i 2013.
Tara (emballasje)

Tara er et uttrykk for vekten av den emballasjen som sammen med produktet utgjør en ferdig pakket vare. Bruttovekt minus tara utgjør nettovekt.
For eksempel matvarer kan ha mange typer emballasje, syltetøy i glass, hermetikk i bokser, tørrvarer i esker eller poser. Begrepet tara benyttes ikke som synonym for noen type emballasje, bare som et uttrykk for vekten av den.
Kommunal vei 1048 (Hjelmeland)

Kommunal vei 1048 i Hjelmeland går mellom Hjelmeland og Hjelmeland kai i Hjelmeland kommune. Veien er 150 meter lang.
Veien har blitt omklassifisert fra Fv644.
Medaljen for redningsdåd (1944)

Utforming

Medaljen er rund og i sølv, 33 millimeter i diameter. På advers er Norges riksvåpen (Nasjonal Samlings versjon med åpen krone), og på revers står teksten «FOR REDNINGSDÅD» i bue øverst med ekeløv i bue under. I senter er plass for inskripsjon av mottakers navn og dato for redningsdåden i en sirkel. Medaljen har et 32 mm medaljebånd i Norges flagg sine farger, samme som Krigskorset. Medaljen ble produsert av Tostrup og stemplet med «830S».
Europas fem store

Fotogalleri

Fire av de fem store lever naturlig i Norge, Sverige og Finland i dag (ulv, brunbjørn, gaupe og jerv), hvorav alle klassifiseres som rovpattedyr. Så vidt man vet har aldri visent levd i Norge, men det er arkeologiske bevis for at den en gang i tiden fantes i det sørlige Sverige. Arten fantes dessuten i Danmark og det sørlige Finland.
Djerv Energi

Djerv Energi var et norsk oljeselskap etablert i 2015 med ambisjon om å overta Norecos lisensportefølje på norsk sokkel. Selskapet var eid av Noreco (30%) i tillegg til et amerikansk investeringsfond (70%). Overtagelsen av Noreco-lisensene ble imidlertid aldri noen realitet da Norecos obligasjonseiere satte ned foten. I stedet ble Norecos norske virksomhet i 2016 solgt til Det norske.
Pseudobottegia

Utseende

Middelsstore, avlange, blanke, brokete trebukker. Antennene er noe kortere enn kroppen. Pronotum er mer eller mindre tønneformet med en kort tann i midten. Dekkvingene er forkortede og dekker ikke bakkroppen, de mørkfargede flygevingene (bakvingene) stikker ut bak dekkvingene og gjør at disse billene overflatisk minner om veps. Dekkvingene er gulaktige med en mørk flekk.

Utbredelse

Slekten er utbredt i tropisk Afrika (Tanzania, Burundi).
Nueva Cádiz

Nueva Cádiz er et arkeologiske område og en tidligere havneby på Cubagua, utenfor kysten av Venezuela. Den ble etablert rundt 1515 og var en av de første europeiske bosettingene i Amerika.
Så tidlig som i 1502 ble rancheríaer (små bebyggelser) opprettet på Cubagua, og bebodd 3–4 måneder hvert år i forbindelse med handel. Øyen var av spesiell interesse for de rike forekomstene av perlemuslinger. Etterhvert ble bosettingene permanent og i 1520, etter det store indianske opprøret, oversteg befolkningen 300.  Den 12. september 1528 ble en kongelig resolusjon utstedt av Karl V, der Nueva Cádiz ble innlemmet i riket og fikk bystatus under navnet Nueva Cádiz. Den ble den første spanske byen i Sør-Amerika.
I 1530 hadde Nueva Cádiz en befolkning på 223 europeere og 700 innfødte. På det meste (rundt 1535) hadde den over 1500 innbyggere. men utarmingen av perlemuslinger-forekomstene, ble stadig mer omfattende, noe som førte til redusert perleproduksjon. I kombinasjon med oppdagelsen av nye perleforekomster på Guajirahalvøyen, ledet dette til en nedgang for Nueva Cádiz. I 1539 fantes det færre enn 50 mennesker igjen på Cubagua. Etter at en orkan ødela de gjenværende bygningene i 1541, ble kolonien fullstendig forlatt.
Ruinene, som delvis var under sjøen, ble erklært å være et Venezuelansk nasjonalmonument i 1979. I 1950-årene og 1960-årene ble området undersøkt av José María Cruxent som publiserte verk som Nueva Cádiz, testimonio de piedra (1955) og Cubagua y el poblamiento oriental de Venezuela en las comienzos (1961) om Nueva Cádiz. Museo de Nueva Cádiz i La Asunción inneholder gjenstander som er gravd opp på dette området.
Å skille klinten fra hveten

«Å skille klinten fra hveten» betyr å skille det verdiløse fra det verdifulle. Klinte er et ugress og uttrykket stammer fra Matt. 13,25 der det i eldre oversettelser står «såede klinte blandt hveden». Dagens oversettelse lyder imidlertid «sådde ugress blant hveten»
Skotsk hjortehund

Opprinnelse og alder

Hjortehunden er en meget stor hund, bare overgått i størrelse blant myndene av irsk ulvehund. Rasen har spesielt vært benyttet til hetsjakt på hjort og elg, men da skytevåpnene gjorde sitt inntog fikk man mindre bruk for denne staute hunden, og rasen holdt på å dø ut. Til sist var det bare noen ganske få skotske høylandsklaner som drev et begrenset oppdrett av rasen. I første halvdel av 1800-tallet ble rasen heldigvis reddet for ettertiden, av Archbold og Duncan McNeil. De krysset inn andre, liknende hunder. Den første rasestandarden ble publisert i 1892.
Hvor gammel rasen er vet ingen, men mange mener at opprinnelsen må være greyhound. Den skal først ha blitt introdusert på De britiske øyer omkring år 200 f. Kr. Noen mener de ble bragt dit av fønikerne, andre av kelterne. I løpet av de første århundrene e. Kr. har rasen trolig blitt formet av folk i det skotske høylandet, for i skriftlige kilder blir de først omtalt som skotske høylandshunder og store greyhounder med rufset pels. Man tror at den opprinnelige irske ulvehunden ble krysset inn på denne tiden, og trolig fikk rasen sin utforming før vikingtiden satte inn. Dette er imidlertid kun en teori, siden skriftlige kildemateriale om disse hundene er svært sparsomme fra denne tidsepoken.

Utseende, anatomi og fysikk

Hjortehunden skal ligne en strihåret greyhound, men være større og ha kraftigere beinstamme. Den skal vise en kombinasjon av fart, styrke og utholdenhet, men også mild verdighet. Pelsen er grå. Hannhunder skal være minst 76 cm i mankehøyde, og tispene minst 71 cm.

Bruksområde

Disse hundene var opprinnelig avlet for hetsjakt på hjort (dåhjort) og elg, men har også vært benyttet til jakt på annet vilt. I dag er den skotske hjortehunden en populær selskapshund, men den brukes ikke lenger i særlig grad som jakthund. Dette skyldes at jaktformen nå er forbudt i de fleste vestlige land.

Lynne og væremåte

Hjortehunden regnes som en flott familiehund. Det sies at kun en håndfull andre raser kan måle seg med denne hunden hva omgang med barn gjelder. Den skal være utrolig snill og spesielt tolerant overfor barn, men man må naturligvis aldri glemme at den er et rovpattedyr. Den er nøysom i kosten og tar utrolig nok liten plass, fordi den har en svært rolig framferd både innendørs og utendørs. Dersom muligheten byr seg, er den allikevel svært rask og spenstig – en typisk mynde på alle måter. Den har fortsatt en god del jaktinstinkt i seg, så man bør være varsom omkring andre dyr.

Annet

På grunn av rasens store proporsjoner og anatomi er den kjent for lett å få magedreining om man ikke tar nødvendige forholdsregler. Den trenger et sunt og næringsrikt kosthold. Den bør få minimum to måltider for dagen, gjerne tre om det er mulig. Trening og anstrengelser må ikke skje tett opp til måltidene.
St. John's University (Shanghai)

Saint John's University (kinesisk: 圣约翰大学, pinyin: Shèng Yuēhàn Dàxué) var et anglikansk universitet i Shanghai i Kina. Før den kinesiske borgerkrig ble det ansett som et av de fremste universitetene i byen og i landet. I 1952 ble universitet oppsplittet på den måten at dets forskjellige fakulteter ble lagt til lignende fakulteter fra andre universiteter for å danne en rekke spesialiserte universiteter.
Dets campus lå inne i en skarp buktning i Suzhouelven vest i Shanghais sentrum, i det som i dag er bydistriktet Changning.

Historie

Universitetet ble stiftet i 1897 av den anglikanske biskop Samuel Isaac Joseph Schereschewsky av Shanghai, ved at to anglikanske colleger i byen ble sammenslått. St. John's College begynte med 39 studenter, og underviste for det meste på kinesisk. I 1891 gikk det over til engelsk som undervisningsspråk, og kursene begynte å fokusere på naturvitenskaper og naturfilosofi.
Universitetet ble registrert i den amerikanske staten Washington og hadde dermed status som et «innenriks» universitet med den fordel at studenter kunne fortsette uten problemer på amerikanske læresteder. Det førte til at universitetet tiltrakk seg noen av byens rikeste og mest begavede. Det var den første institusjon som gav amerikansk bachelor's degree i Kina, fra 1907.
Universitetsbygningen hadde både kinesiske og vestlige arkitektoniske elementer.
St. John's overstod den kinesiske borgerkrig, men i 1952 omdannet Det kinesiske kommunistparti det og andre universiteter etter sovjetisk modell i faglig spesialiserte universiteter. Dermed forsvant St. John's som egen institusjon. De fleste av dets fakulteter ble inkorporert i East China Normal University og Fudan University. Dens medisinerskole ble del av Shanghai Second Medical College. som i 2005 ble medisinerskolen for Shanghai Jiaotong University. St. John's campus ble til East China University of Politics and Law.
Bodil Hagbrink

Priser og utmerkelser

Hagbrink ble tildelt Elsa Beskow-plaketten i 1991.